**VEDTÆGTER**

**Revideret i 2015**

**§ 1 Navn**

Stk. 1 Foreningens navn er Internationalt Certificerede Ammekonsulenter i Danmark, DACLC (Danish

Association of Certified Lactation Consultants).

**§ 2 Formål**

Stk. 1 Det er foreningens formål:

* at styrke professionen af internationalt certificerede ammekonsulenter, IBCLC
* at støtte udviklingen af viden og praksis om amning

Stk. 2 For at opfylde formålet stræber DACLC efter :

* at give medlemmerne mulighed for at udvikle deres viden om amning ved at afholde kurser, konferencer, workshops, møder mv. og annoncere andre relevante muligheder for uddannelse
* at give medlemmerne mulighed for udveksling af viden og erfaring, bl.a. via hjemmesiden
* at fremme det kollegiale netværk mellem foreningens medlemmer
* at etablere og udvikle IBCLC samarbejdsrelationer på internationalt niveau
* at repræsentere medlemmernes og DACLCs interesser i nationale og internationale amme- og sundhedsorganisationer
* at stå til rådighed med information om DACLC og IBCLC certifikation
* at bidrage til uddannelse og træning af sundhedspersonale vedrørende amning
* at fremme det tværfaglige og tværsektorielle samarbejde vedrørende amning
* at opmuntre til udvikling af evidensbaserede nationale guidelines
* at opmuntre til videnskabeligt arbejde med amning

Stk. 3 DACLC arbejder indenfor rammerne af WHO-kodeks om markedsføring af

modermælkserstatning.

**§ 3 Medlemmer**

Stk. 1 Som medlemmer kan optages alle, der har en gældende IBCLC certifikation.

Stk. 2 Medlemmer af DACLC må ikke modtage honorar eller lignende for undervisning på arrangementer, konsulentarbejde eller andet, som er støttet af firmaer, der producerer og/eller forhandler modermælkserstatning, sutteflasker, flaskesutter og narresutter. Det er heller ikke tilladt at modtage økonomisk støtte fra ovenstående firmaer til deltagelse i arrangementer, da det er i potentiel konflikt med WHO’s kodeks for markedsføring af modermælkserstatning og IBLCE Code of Ethics.

**§ 4 Indmeldelse**

Stk. 1Indmeldelse sker på foreningens indmeldelsesblanket, som sendes til kassereren i bestyrelsen. Kopi af IBCLC certifikation vedlægges.

Stk. 2 Medlemmerne skal indsende kopi af bevis på IBCLC recertifikation hvert 5. år.

Stk. 3 Medlemskabet løber for 1 år ad gangen fra 1. april og er gyldigt, når kontingentet er betalt.

**§ 5 Udmeldelse**

Stk. 1 Medlemskabet ophører ved udmeldelse, død, ophævelse af medlemskab eller eksklusion.

Stk. 2 Udmeldelse skal ske med mindst en måneds varsel til udgangen af et kontingentår. Udmeldelse foregår skriftligt via e-mail eller brev til kassereren, som bekræfter udmeldelsen via e-mail.

**§ 6 Ophævelse**

Stk. 1 Bestyrelsen kan ophæve et medlemskab, hvis medlemmet ikke har betalt kontingent 3 måneder efter betalingsfristen. Der sendes forinden 2 påmindelser via e-mail. Medlemmet orienteres om ophævelsen af medlemskabet pr. brev.

Stk. 2 Bestyrelsen kan ekskludere et medlem fra foreningen, hvis medlemmet bliver frataget sin IBCLC certifikation pga. grov overtrædelse af IBCLCs ’Code of Ethics’.

Stk. 3 Ved genoptagelse af medlemskab efter ophævelse jf. stk. 1 skal der betales fuld kontingentrestance.

**§ 7 Kontingent**

Stk. 1 Generalforsamlingen fastsætter kontingentet for DACLC.  
  
Stk. 2 Kontingent opkræves pr. 1. april for et år ad gangen.

Ved indmeldelse mellem 1. oktober og 1. april betales halvt kontingent.

Ved genindmeldelse indenfor et år betales fuldt kontingent.

**§ 8 Generalforsamlingen**Stk. 1 Generalforsamlingen er foreningens øverste myndighed.  
  
Stk. 2 Generalforsamlingen afholdes en gang årligt inden udgangen af februar måned.

Stk. 3 Indkaldelse med angivelse af fastlagt tidspunkt og dagsorden skal ske senest 4 uger før afholdelsen. Bestyrelsen indkalder generalforsamlingen.

Stk. 4 Dagsordenspunkter, inkl. forslag til vedtægtsændringer, der ønskes behandlet, skal være bestyrelsen i hænde senest 1. januar.

Stk. 5 Alle medlemmer kan deltage i generalforsamlingen, er valgbare til bestyrelsen og kan stemme ved personligt fremmøde.

Stk. 6 En generalforsamling, som har været indkaldt i henhold til vedtægterne, er beslutningsdygtig uanset antallet af deltagere.

Stk. 7 Ved afstemninger gælder som hovedregel simpelt flertal, undtagen ændringer af vedtægter (§ 14) og opløsning af foreningen (§ 15).

Stk. 8 Dirigenten for generalforsamlingen må ikke være medlem af bestyrelsen.

Stk. 9 Generalforsamlingen har altid følgende punkter på dagsordenen:

* + Valg af dirigent og referent
  + Godkendelse af dagsorden
  + Valg af stemmetællere
  + Årsberetning
  + Godkendelse af regnskab for sidste år
  + Godkendelse af arbejdsplan for det kommende år
  + Godkendelse af budget for kommende år, inklusiv kontingentfastsættelse
  + Valg af formand (ulige år)
  + Valg af bestyrelsesmedlemmer (2 i lige år og 2 i ulige) og suppleanter om muligt
  + Valg af revisor og revisorsuppleant
  + Nedsættelse af evt. arbejdsgrupper
  + Eventuelt

**§ 9 Ekstraordinær generalforsamling**

Stk. 1 Ekstraordinær generalforsamling *kan* afholdes, når bestyrelsen finder det nødvendigt, og *skal* afholdes når mindst 1/3 af medlemmerne fremsætter skriftligt begrundet anmodning herom til formanden.

Stk. 2 Ved indkaldelsen skal angives det dagsordenspunkt, som bestyrelsen/medlemmerne ønsker drøftet.

Stk. 3 Den ekstraordinære generalforsamling skal finde sted senest 1 måned efter, at den er begæret.

Stk. 4 Indkaldelsesfristen for en ekstraordinær generalforsamling er 2 uger.

**§ 10 Bestyrelsen**

Stk. 1 Bestyrelsen består af formanden og 5 bestyrelsesmedlemmer og om muligt 2 suppleanter uden stemmeret.   
Ved stemmelighed, hvor det ikke er muligt at opnå flertal for et forslag, forfalder det pågældende forslag.

Stk. 2 Formand og bestyrelsesmedlemmer vælges for 2 år ad gangen. Suppleanter vælges for et år ad gangen. Genvalg kan finde sted.

Stk. 3 Formanden vælges på generalforsamlingen. Resten af bestyrelsen konstitueres ved førstkommende bestyrelsesmøde, som formanden indkalder til snarest muligt efter generalforsamlingen. Tillidsposterne gælder frem til næste generalforsamling. Hvis formanden fratræder i utide, overtager næstformanden indtil næste generalforsamling.

Stk. 4 Bestyrelsen består af:

* + En formand
  + En næstformand
  + En sekretær
  + En kasserer
  + To ordinært bestyrelsesmedlem
  + To suppleanter om muligt

Stk. 5 Bestyrelsen fastsætter selv sin forretningsorden.

Stk. 6 Bestyrelsen tegnes af formand, næstformand og kasserer.

**§ 11 Bestyrelsens opgaver**

Stk. 1 Bestyrelsen leder foreningen i overensstemmelse med nærværende vedtægter og generalforsamlingens beslutninger.

Stk. 2 Bestyrelsen er ansvarlig for udarbejdelse af årsberetning, regnskab, forslag til arbejdsplan for kommende år og budget.

Stk. 3 Bestyrelsen udpeger medlemmer af DACLC til at repræsentere foreningen i forskellige sammenhænge. Repræsentanten behøver ikke være medlem af bestyrelsen.

**§ 12 Valg**

Stk. 1 Valg til bestyrelsen finder sted på generalforsamlingen. 2 medlemmer er på valg i lige år og 2 i ulige år. Formanden er på valg i ulige år.

Stk. 2 Kandidater til bestyrelsen melder sig på generalforsamlingen.

Stk. 3 Valget foregår ved skriftlig afstemning.

Stk. 4 Hvert medlem må afgive en stemme til formandsposten og stemme på max. det antal ordinære bestyrelsesmedlemmer, der skal vælges.

Stk. 5 Valget afgøres ved stemmeflertal. De 2 kandidater, der modtager flest stemmer bliver ordinære bestyrelsesmedlemmer. De følgende 2 bliver suppleanter.

**§ 13 Revisor**

Stk. 1 Revisor og revisorsuppleant vælges på generalforsamlingen for et år ad gangen.

**§ 14 Vedtægtsændringer**Stk. 1 Vedtægtsændringer for DACLC vedtages af generalforsamlingen.

Stk. 2 Ændringer af vedtægterne kan foretages af generalforsamlingen med 2/3 flertal af de afgivne stemmer. *Det vil være muligt at afgive stemme ved fuldmagt.*

Stk. 3 Vedtægtsændringer træder i kraft med virkning fra den generalforsamling, hvor de vedtages.

**§ 15 Opløsning**

Stk. 1 Opløsning af foreningen kan kun finde sted med 2/3 flertal på 2 hinanden følgende generalforsamlinger, hvoraf den ene skal være ordinær.

Stk. 2 Foreningens eventuelle formue skal i tilfælde af opløsning anvendes i overensstemmelse med de i § 2 fastsatte formål, eller til andre almennyttige formål. Beslutningen om den konkrete anvendelse af formuen træffes af den opløsende generalforsamling.

**§ 16 Ikrafttrædelse**

Stk. 1 Vedtaget på foreningens stiftende generalforsamling 23. november 2006 og træder i kraft samme dato.

Senest revideret februar 2015.